কিন্তু ওই যে দেওয়াল ভাঙার আবশ্যিকতা সেটা বুঝে নিয়েছিলেন রাজনৈতিক আন্দোলনে অংশ গ্রহণের ভেতর দিয়েই। বন বিভাগের প্রত্যক্ষ দুর্নীতি অসহ্য হওয়ায় তিনি মামলা করেছিলেন, প্রতিপক্ষ তার বিরুদ্ধে উল্টো মামলা দিয়ে তাকে হেনস্তা করার চেষ্টা করেছে। তার ছিল রোজকার দিনলিপি রোজ লেখার অভ্যাস, কিন্তু একবার তিন দিন সেটা লিখতে পারেন নি। কারণ মিথ্যা মামলার অন্যায় ব্যবস্থায় তাকে তিন দিন জেল হাজতে থাকতে হয়েছে। কারাবাসের অভিজ্ঞতা এটাই তার প্রথম; বলা যায় শুরু। আর দুর্নীতিবিরোধী এই সামাজিক আন্দোলন করতে গিয়েই এটা পরিষ্কারভাবে দেখতে পেয়েছেন তিনি যে সমস্যাটা আসলে রাজনৈতিক। রাষ্ট্র এর সঙ্গে অবিচ্ছেদ্যরূপে জড়িত। ডায়েরিতে লিখছেন,